АҞӘА, жьҭаара 5 - Sputnik. Аԥсны Аҳәынҭқарра ахада Аслан Бжьаниа иусԥҟала баҩхатәра дула ирҿиаратә усуреи, зсахьаркыратә ҩаӡара ҳараку аҩымҭақәа раԥҵареи рзы Платон Хәамԥа-иԥа Бебиа ихҵоуп Аԥсны жәлар рпоет ҳәа аҳаҭыртә хьӡы.
Абри атәы аанацҳауеит атәыла ахада иофициалтә саит.
Иналукааша аԥсуа поет-трибун Платон Бебиа жьҭаара 5 рзы 85 шықәса ихыҵит. Иара дравторуп 35 шәҟәы, ажәеинраалақәа реизгақәеи ароманқәеи уахь иналаҵаны. Аус иуеит апроза, апоезиа, апублицистика уҳәа ажанрқәа рыла. Инапы иҵыҵхьеит аиҭагақәа маҷымкәа.
Платон Бебиа ианашьоуп Дырмит Гәлиа ихьӡ зху аҳәынҭқарратә премиа.
Раԥхьаӡатәи иажәеинраалақәа реизгашәҟәы "Ацәқәырԥақәа" ҭыҵит 1959 шықәса рзы.